Haggai ᎮᎦᏱ

ᎠᏯᏙᎸᎢ 1
1:1 ᏔᎵᏁ ᎤᏕᏘᏴᏌᏗᏒ ᏓᎳᏯᏏ ᎤᎬᏫᏳᎯ ᎨᏒᎢ, ᏑᏓᎵᏁᏃ ᎧᎸᎢ, ᎢᎬᏱᏱᏃ ᎢᎪᎯ ᎾᏍᎩ ᎧᎸᎢ, ᎧᏃᎮᏛ ᎤᏁᎳᏅᎯ ᎤᏤᎵᎦ ᎮᎦᏱ ᎠᏙᎴᎰᏍᎩ ᎤᎷᏤᎴᎢ, ᎯᎠᏃ ᏚᏃᎯᏎᎴᎢ, ᏤᎷᏆᏇᎵ, ᏏᎠᎵᏘᎡᎵ ᎤᏪᏥ, ᏧᏓ ᎤᎬᏫᏳᎯ, ᎠᎴ ᏦᏑᏫ ᏦᏌᏕᎩ ᎤᏪᏥ, ᏄᎬᏫᏳᏒ ᎠᏥᎸ-ᎨᎶᎯ:
1:2 ᎯᎠ ᏄᏪᏎᎢ ᏱᎰᏩ ᎤᏂᏣᏘ ᏗᏘᏂᏙᎯ, ᏂᎦᏪᏍᎬᎢ, “ᏝᏰᏃ ᏏᏳᎵᏱᎶᎳ ᎤᏁᎳᏅᎯ ᎤᏤᎵ ᎦᎵᏦᏕ ᏔᎵᏁ ᎢᎦᏁᎩᏍᏗᏱ.”
1:3 ᎧᏃᎮᏛ ᎤᏁᎳᏅᎯ ᎤᏤᎵᎦ ᎮᎦᏱ ᎠᏙᎴᎰᏍᎩ ᎤᎳᏤᎴᎢ, ᎯᎠ ᏂᎦᏪᏍᎨᎢ,
1:4 “ᎿᏉᎨ ᏄᎵᏍᏔᏅ ᎢᏨᏒ ᏗᏣᏁᎳᏗᏍᏗ ᏦᏌᏂ ᏗᏍᏆᏛᏗᎦᎵᏦᏕ ᎢᏧᎳᏎ ᎾᎯᏳ ᎯᎠ ᎦᎵᏦᏕ ᎤᏲᏦᏅᎯᏉ ᏄᏍᏛ?”
1:5 “ᎿᏉᏍᎩᏂ,” ᎯᎠ ᎠᏗᎭ ᏱᎰᏩ ᎤᏂᏣᏘ ᏗᏘᏂᏙᎯ, “‘ᎢᏣᏓ ᏅᏛᎮᎵᏓ ᏂᏣᏛᏁᎵᏙᎲᎢ’”.
1:6 “ᎤᏙᎯᏳᏰᏃ ᏍᏈᏯ ᎢᏥᏫᏒᏍᎪᎢ, ᎤᏙᎯᏳᏍᎩᏂ ᎤᏍᏗᎩ ᎢᏣᏛᏐᏁᎰᎢ; ᎢᏣᎵᏍᏓᏴᎲ ᏍᎪᏰᏃ, ᎠᏎᏃ ᏙᏥᏲᏏᏍᎪᎢ; ᏕᏣᏘᏔᏍᎪᏰᏃ, ᎠᏎᏃ ᏙᏥᏔᏕᎩᏍᎪᏉᏃ; ᏕᏣᏅᏬᏍᎪᏰᏃ; ᎠᏎᏃ ᏏᏙᏥᎿᏬᎪᏉ; ᎠᎴᏃ ᎾᏍᎩᏰᏃ ᎠᎦᎫᏴᎡᎯ ᏧᎸᏫᏍᏓᏁ ᎠᏔᎴᏛᏉ ᏕᎦᎶᏗ ᏙᎦᎵᏗᏍᎪ ᎠᏕᎸ.”
1:7 ᎯᎠ ᎠᏗᎭ ᏱᎰᏩ ᎤᏂᏣᏘ ᏗᏘᏂᏙᎯ,” ᎢᏣᏓ ᏅᏛᎮᎵᏓ ᏂᏣᏛᏁᎵᏙᎲᎢ.
1:8 “ᎦᏚᏏ ᏂᎦᏓ ᏫᏤᏓ, ᎠᏓ ᏗᏁᎩᏍᏙᏗ ᏫᏗᏥᏯ ᏔᎵᏁ ᎢᏣᏁᏍᎨᎲᎢ ᎦᎵᏦᏕ, ᎠᏰᏃ ᎤᏙᎯᏳ ᎦᎵᎡᎵᎨᏍᏗ, ᎦᎸᏉᏗ ᎠᏆᏓᏅᏖᏍᏗ,” ᎠᏗᎭ ᎤᏁᎳᏅᎯ.
1:9 “ᏍᏈᏍᏗ ᏥᏣᏚᎵᏍᎬᎢ, ᎠᏎᏃ ᎤᏍᏗᏉ ᏥᏄᎵᏔᏅᎢ; ᏗᏤᏅᏒᏃ ᏥᏣᏲᎸ, ᏣᏆᏦᏔᎲᎢ ᎯᎸᏢ ᏥᏄᎵᏍᏔᏅᎢ. ᎦᏙᎲ ᏂᎦᎵᏍᏙᏗᎠ?” ᎧᏃᎮᏛ ᎢᎩ ᏱᎰᏩ ᎤᏂᏣᏘ ᏗᏘᏂᏙᎯ ᎤᏤᎵᎦ. “ᏂᏓᎦᎵᏍᏙᏗᏃ ᎠᏆᏤᎵ ᎦᎵᏦᏕ ᎤᏲᏦᏅᎯ ᎨᏒᎢ, ᏂᎯ ᏂᎦᏓ ᏙᏗᏤᏅᏒᏗᏢ ᏫᏗᏣᎵᏘᏍᎪᎢ.
1:10 “ᎾᏍᎩᏰᏃ ᎢᏳᏍᏗ ᎦᎸᎶᎯ ᎤᎯᏌᏛ ᏧᎨᏳᎠ, ᎠᎴ ᎡᎶᎯ ᎤᏁᏉᎯᏍᏗ ᏧᎨᏳᎠ.
1:11 “ᎤᎧᏲᏓᏰᏃ ᏣᏆᏛᏅᏒᎢ ᎡᎶᎯ ᎦᏙᎯ ᎨᏒᎢ, ᎦᏚᏏ ᏕᎨᏒᎢ, ᏠᎨᏏ ᏓᏫᏒᏅᎢ, ᎢᏤ ᎩᎦᎨ ᎠᏗᏔᏍᏗ, ᎪᎢ, ᏂᎦᏓ ᎪᎱᏍᏗ ᎦᏙᎯ ᎠᏔᎲᏍᎩ ᎨᏒᎢ, ᎠᎴ ᎠᏂᏴᏫ ᎠᏁᎲᎢ, ᎠᎴ ᎦᎾᎵᏗ ᎡᎲᎢ, ᎠᎴ ᏂᎦᏗ ᎪᏢᏅᎯ ᎨᏒᎢ.”
1:12 ᎾᎯᏳ ᏤᎷᏆᏇᎵ, ᏏᎠᎵᏘᏒᎵ ᎤᏪᏥ, ᏦᏑᏫᏃ, ᏦᏌᏕᎩ ᎤᏪᏥ, ᏄᎬᏫᏳᏒ ᎠᏥᎸ ᎨᎶᎯ, ᏂᎦᏓᏃ ᎤᎾᏕᎯᏴᎯ ᏴᏫ ᎤᏃᎯᏳᏁ ᏂᎦᏪᏍᎬ ᏱᎰᏩ ᎤᎾᏁᎳᏅᎯ ᎠᎴ ᎮᎦᏱ ᎠᏙᎴᎰᏍᎩ ᏄᏪᏒ ᏂᏗᎦᎵᏍᏙᏗ ᏱᎰᏩ ᎤᎾᏁᎳᏅᎯ ᏓᏳᏅᏒᎯ ᎨᏒᎢ, ᏴᏫᏰᏃ ᎠᏂᏍᎦᎮ ᏱᎰᏩ.
1:13 ᎿᏉᏃ ᎤᏁᏤ ᎮᎦᏱ, ᎤᏁᎳᏅᎯ ᎤᏅᏏᏓ, ᎯᎠᏃ ᏂᏚᏪᏎᎴᎢ ᎤᏁᎳᏅᎯ ᏂᎦᏪᎠ, “ᎢᏳᏰᎳᏗ ᏙᎭ,” ᎤᏁᎳᏅᎯ ᎠᏗᎭ.”
1:14. ᎿᏉᏃ ᎤᏁᎳᏅᎯ ᏚᏖᎸᏁ ᏧᏓᏅᏙᎩᎯ ᏤᎷᏆᏇᎵ ᏏᎠᎵᏘᎡᎵ ᎤᏪᏥ, ᏧᏓ ᎤᎬᏫᏳᎯ, ᎠᎴ ᏧᏓᏅᏙᎩᎯ ᏦᏑᏫ, ᏦᏌᏕᎩ ᎤᏪᏥ, ᏄᎬᏫᏳᏒ ᎠᏥᎸ- ᎨᎶᎯ, ᎠᎴ ᏧᎾᏓᏅᏙᎩᎯ ᎤᎾᏕᎯᏴᎯ ᏴᏫ, ᎤᏂᎷᏤᏃ ᏚᏂᎸᏫᏍᏓᏁᎴᏃ ᎦᎵᏦᏕ ᏱᎰᏩ ᎤᏂᏣᏘ ᏗᏘᏂᏙᎯ, ᎤᎾᏁᎳᏅᎯ ᎤᏤᎵᎪᎯ.
1:15 ᎯᎠᏃ ᎢᏴ ᎨᎭ ᏥᏂᎦᎵᏍᏗᏍᎬ ᏔᎵᏍᎪᏅᎩᏁ ᎢᎪᎯ ᏑᏓᎵᏁ ᎧᎸᎢ, ᏔᎵᏁ ᎤᏕᏘᏴᏌᏗᏒ ᏓᎳᏯᏏ ᎤᎬᏫᏳᎯ.


ᎠᏯᏙᎸᎢ 2
2:1  ᏔᎵᏁᏍᎪᏌᏉᏏᏁ ᎢᎪᎯ ᎦᎵᏉᎩᏁ ᎧᎸᎢ ᎧᏃᎮᏛ ᎤᏁᎳᏅᎯ ᎤᏤᎵᎦ ᎮᎦᏱ ᎠᏙᎴᎰᏍᎩ ᎤᎷᏤᎴᎢ, ᎯᎠ ᏂᎦᏪᏍᎨᎢ,
2:2  “ᎦᎯᏁᏥᏏ ᏤᎷᏆᏇᎵ, ᏏᎠᎵᏘᎡᎵ ᎤᏪᏥ, ᏦᏑᏫᏃ, ᏦᏌᏕᎩ ᎤᏪᏥ, ᏄᎬᏫᏳᏒ ᎠᏥᎸ-ᎨᎶᎯ, ᏂᎦᏓᏃ ᎤᎾᏕᎯᏴᎯ ᏴᏫ, ᎦᎯᏃᎯᏏᎠ ᏂᎦᏪᏍᎬᎢ,
2:3  ᎦᎪᎲ ᏏᎡᎭ ᎤᎪᎲᎯ ᎯᎠ ᎦᎵᏦᏕ ᎤᏌᏂ ᏥᎨᏒᎢ? ᎦᏙᎲ ᎤᏍᏗ ᎢᏥᎪᏗᎠ ᎿᏉ? ᎪᎱᏍᏗᏉᎨ ᏂᎨᏒᎾ ᏥᎨᏐ ᎢᏳᏍᏗ ᎢᏥᎪᏗᎠ?
2:4  ‘Ꭷ! ᎿᏉᏗᎾ ᏣᎵᏂᎩᏓ ᎨᏎᏍᏗ, ᏤᎷᏆᏇᎵ!’ ᎠᏗᎭ ᎤᏁᎳᏅᎯ. ‘ᏣᎵᏂᎩᏓᏃ ᎨᏎᏍᏗ, ᏦᏑᏫ, ᏦᏌᏕᎩ ᎤᏪᏥ, ᏄᎬᏫᏳᏒ ᎠᏥᎸ-ᎨᎶᎯ, ᏂᎦᏗᏃ ᎢᏣᎵᏂᎩᏓ ᎨᏎᏍᏗ, ᏂᎦᏗ ᎢᏥᏴᏫ ᏂᎬ ᎦᏙᎯ ᏓᎲ ᎢᏤᎯ,’ ᎠᏗᎭ ᎤᏁᎳᏅᎯ.’ ᎢᏥᎸᏫᏍᏓᏏᏃ; ᎠᏴᏰᏃ ᎢᏨᏰᎳᏗᏙᎭ.
2:5  ‘ᎯᎠᏃ ᏥᏕᎦᏠᎯᏍᏛᏅ ᏥᏓᏥᏄᎪᏨ ᎢᏥᏡ. ᎠᏆᏓᏅᏙᏰᏃ ᎠᏰᎵ ᎢᏥᏙᎾᎢ ᎦᏙᎦ: ᏞᏍᏗᏃ ᏱᏥᏍᎦᎮᏍᏗ.’“
2:6  ᎯᎠᏃ ᏂᎦᏪᎠ ᏱᎰᏩ ᎤᏂᏣᏘ ᏗᏘᏂᏙᎯ, ‘ᏝᎩᏉᏰᏃ ᏙᏓᏥᏖᎸᏂ ᎦᎸᎶᎯ, ᎡᎶᎯ, ᎠᎺᏉᎯ, ᎠᎴ ᏧᎧᏲᏓ ᎦᏙᎯ;
2:7  ‘ᏙᏓᏥᏖᎸᏂᏃ ᏂᎦᏓ ᏧᏌᏓᎴᏅᏛ ᏴᏫ, ᏂᎦᏓ ᏧᎬᏩᎶᏗ ᏂᎦᏓ ᏧᎾᏗᎴᏅᏛ ᏴᏫ ᎤᏂᎲᎢ ᎠᏂ ᏓᎦᎷᏥ, ᎦᎸᏉᏗᏳ ᏓᏥᎧᎵᎵ ᎯᎠ ᎦᎵᏦᏕ,’ ᎠᏗᎭ ᏱᏲᏩ ᎤᏂᏣᏘ ᏗᏘᏂᏙᎯ
2:8  ‘ᎠᏕᎸ-ᎤᏁᎬ ᎠᏆᏤᎵ, ᎠᎴ ᎠᏕᎸ-ᏓᎶᏂᎨ ᎠᏆᏤᎵ ᎢᎩ,’ ᎠᏗᎭ ᏱᎰᏩ ᎤᏂᏣᏘ ᏗᏘᏂᏙᎯ.
2:9  ‘ᎯᎠ ᎢᏤ ᎦᎵᏦᏕ ᎤᏟᎯ ᏱᎦᎸᏉᏗ ᎨᏎᏍᏗ ᎾᏃ ᎢᎬᏱ ᏣᏓᏁᎸᎢ, ᎠᏗᎭ ᏱᎰᏩ ᎤᏂᏣᏘ ᏗᏘᏂᏙᎯ ᎠᏂᏉ ᏙᎯᏉ ᏓᎦᏛᏂ,’ ᎠᏗᎭ ᏱᎰᏩ ᎤᏁᏣᏘ ᏗᏘᏂᏙᎯ.
2:10  ᏔᎵᏍᎪᏅᎩᏁ ᎢᎪᎯ ᏐᎣᏁᎵᏁ ᎧᎸᎢ, ᏔᎵᏁ ᎤᏕᏘᏴᏌᏘᏒ ᏓᎳᏯᏏ ᎤᎬᏫᏳᎯ ᎨᏒᎢ, ᎧᏃᎮᏛ ᎤᏁᎳᏅᎯ ᎤᏤᎵᎦ ᎮᎦᏱ ᎠᏙᎴᎰᏍᎩ ᎤᎳᏤᎴᎢ, ᎯᎠᏃ ᏚᏃᎯᏎᎴᎢ,
2:11  “ᎯᎠ ᏂᎦᏪᎠ ᏱᎰᏩ ᎤᏂᏣᏘ ᏗᏘᏂᏙᎯ, ‘ᎿᏉ ᎯᎠ ᏛᏛᎲᎦ ᎠᏥᎸ-ᎠᏁᎶᎯ ᏧᏄᎪᏙᏗᏱ, ᎯᎠ ᏂᏪᏍᎨᏍᏗ,
2:12  ‘ᎠᏍᎦᏯᎨ ᎡᎳᏗᎵ ᏧᏅᏬᎩ ᏳᏪᏇᏅᏗ ᎦᎸᏉᏗ ᏱᎬᏁᎸ ᎭᏫᏯ, ᎿᏃ ᎡᎳᏗᎵ ᏧᏅᏬᎩ ᏱᏚᎵᏣ ᎦᏚ, ᏚᏯ ᎢᏳᎾᏍᏗ ᏗᎫᏅᎯ, ᎩᎦᎨ-ᎠᏗᏔᏍᏗ, ᎪᎢ, ᎠᎴ ᏄᏓᎴᏒ ᎠᎵᏍᏓᏴᏗ, ᎦᎸᏉᏗᏍᎪᏃ ᏂᎦᎵᏍᏗᏍᎪ ᎯᎠ?’ ᎿᏉᏃ ᎠᏥᎸ-ᎠᏁᎶᎯ ᎤᏂᏁᏤ, “ᎥᏝ,” ᎤᎾᏛᏅᎢ.
2:13  ᎿᏉᎴ ᎮᎦᏱ ᎤᏁᏤᎢ, “ᎩᎶᏃ ᎦᏓᎭ ᏱᎩ ᎤᏲᎱᏒ ᎤᏂᏙᎸᎯ ᏱᎩ, ᎾᏍᎩ Ꮎ ᏌᏉ ᏳᏒᏂᎳ ᎦᏓᎭᏍᎪᏃ ᏱᏂᎦᎵᏍᏓ?” ᎿᏉᏃ ᎠᏥᎸ-ᎠᏁᎶᎯ ᎤᏂᏁᏤ, ᎯᎠ ᏄᏂᏪᏎ, “ᎦᏓᎭ ᎨᏎᏍᏗ.”
2:14  ᎿᏉᏃ ᎮᎦᏱ ᏄᏪᏎᎢ, “‘ᎾᏍᏉᏃ ᎯᎠ ᎠᏂᏴᏫ, ᎯᎠ ᎠᏂᏴᏫ ᎢᎬᏱᏗᎵ ᏣᏂᏙᎾᎠ,’” ᎠᏗᎭ ᎤᏁᎳᏅᎯ, ‘ᎾᏍᏉᎴ ᏂᎦᏓ ᏧᏃᏰᏂ ᏧᎾᏛᏅ ᏧᏂᎸᏫᏍᏓᏁᎸᎯ, ᎠᎴ ᏂᎦᏓ ᎤᎾᏓᏁᏗ ᎨᏒᎢ ᎦᏓᎭᎢ.’
2:15  ‘Ꭷ! ᎢᏣᏓᏅᏖᏗ ᎢᏨᏲᏎᎠ ᎪᎯ ᎢᎦ ᎤᏓᎴᏅᏓ. ᎦᏙᏉᏰᏃ ᎢᏣᎵᏍᏓᏁᎮᎢ ᏂᏓᏳᏓᏁᏅᏓ ᏏᏌᏉ ᏅᏯ ᎾᏞᎲᎾ ᏥᎨᏒ ᎯᎠ ᎠᏓᏁᎸ ᏗᏍᏙᏗ ᎤᏁᎳᏅᎯ ᎤᏤᎵ ᎤᏔᎾᏗᎦᎳᏫᎢᏍᏗᏱ?
2:16  ‘ᏌᏉᏰᏃ ᏳᎷᏣ ᏔᎵᏍᎪ ᎢᏳᏟᎶᏓ ᎤᏲᎯ, ᏍᎪᎯᏉ ᎢᎦᎢ ᏨᎨᏒ; ᎿᏉᎴ ᏌᏉ ᏳᎷᏣ ᎩᎦᎨ-ᎠᏗᏔᏍᏗ ᎪᏢᏗ ᎯᎦᏍᎪᎯ ᎢᏳᏟᎶᏓ ᎤᏲᎯ, ᏔᎵᏍᎪ ᎢᏳᏟᎶᏓ ᎢᎦᎢ ᏨᎦᏁᎭ ᎩᎦᎨ-ᎠᏗᏔᏍᏗ ᎪᏢᏗᏱ.
2:17  ‘ᎤᎧᏂᏓ ᎤᏃᎸᏔᏂ ᎠᎴ ᎤᎪᏏᏓ ᎠᎴ ᎦᏁᏐᏍᎬᎢ ᎬᏗ ᏥᏕᏨᏴᏂᎸᎢ. ᏏᏝᏱᏍᎩᎷᏤᎴᎢ,’ ᎠᏗᎭ ᎤᏁᎳᏅᎯ.
2:18  ‘Ꭷ! ᎢᏣᏓᏅᏛᎵ ᎪᎯᎢᎦ ᎤᏓᎴᏅᏓ, ᏔᎵᏍᎪᏅᎩᏁ ᎢᎦ ᏐᎣᏁᎵᏁ ᎧᎸᎢ ᎤᏓᎴᏅᏓ, ᎾᎯᏳ ᎢᎦ ᏧᏓᎴᏅᎲ ᎤᏔᎾ-ᏗᎦᎳᏫᎢᏍᏗᏱ; ᎢᏣᏓᏅᏛᎵ.
2:19  ‘ᎤᎦᏔᏍᎪᏃ ᏏᎠᎭᏉ ᎤᏣᎴᏍᏗ-ᎠᏗᎢ? ᎾᏍᎪᏃ ᎤᏓᎸᎳᏗ, ᏒᎦᏔ-ᎢᏳᏍᏗ ᏡᎬ ᏆᎻᏆᏂ, ᎣᎵᏩ ᏡᎬ ᏏᏝᎪᎱᏍᏗ ᏯᎾᏔᎯᏍᏗᎠ? ᎪᎯ ᎢᎦ ᎤᏓᎴᏅᏓ ᎤᏙᎯᏳᎯᏯ ᎣᏍᏛ ᏂᏓᏨᏯᏛᏁᎵ.’”
2:20  ᎿᏉ ᎧᏃᎮᏛ ᎤᏁᎳᏅᎯ ᎤᏤᎵᎦ ᎮᎦᏱ ᏔᎵᏁ ᎤᎷᏤᎴᎢ ᏔᎵᏍᎪᏅᎩᏁ ᎢᎪᎯ, ᎯᎠᏃ ᏂᎦᏪᏍᎨᎢ,
2:21  “ᎯᎠ ᎯᏃᎯᏏ ᏤᎷᏆᏇᎵ, ᏧᏓ ᎤᎬᏫᏳᎯ,’ ᏙᏓᏥᏖᎸᏂ ᎦᎸᎶᎯ ᎠᎴ ᎡᎶᎯ,
2:22  “ᏙᏓᏥᏆᏗᏂ ᎤᏂᎬᏫᏳᎯ ᏧᏂᏗᏱ ᏕᎦᏍᎩᎸᎢ ᏧᎾᏓᎴᏅᏛ ᏴᏫ, ᎠᎴ ᏙᏓᏥᏆᏗᏂ ᏓᏆᎴᎷ ᎠᎴ ᏗᎾᏦᏍᎩ, ᎿᏉᎴ ᏐᏈᎵ ᎠᎴ ᏗᎾᎩᎸᏗᏍᎩ ᏓᏂᏅᎨᏍᏗ, ᏓᏂᏅᎨᏍᏗ ᏗᎦᏅᎯᏓ ᎭᏰᎳᏍᏗ ᏧᎾᏓᏘᏍᏗᏅᎯ.
2:23  “‘ᎾᎯᏳᏃ ᎢᎪᎯ,’ ᎤᏛᏅ ᏱᎰᏩ ᎤᏂᏣᏘ ᏗᏘᏂᏙᎯ, ᏓᎬᏯᏘᏁᏏᏰᏃ, ᏤᎷᏆᏇᎵ ᎬᏅᎯᏙᎯ, ᏏᎠᎵᏘᎡᎵ ᎤᏪᏥ, ᎠᎵᏰᏑᏍᏚᏬ ᎠᏐᎢᏍᏙᏗ ᎢᏳᏍᏗ ᏂᎦᎬᏒᏁᎵ; ᏂᎪᏰᏃ ᎬᏯᏑᏰᎩ,’ ᎠᏗᎭ ᏱᎰᏩ ᎤᏂᏣᏗ ᏗᏘᏂᏙᎯ.”
